## Uredba o osnivanju Hrvatskog zavoda za zdravstveno osiguranje zaštite zdravlja na radu

### NN 130/2006 (29.11.2006.), Uredba o osnivanju Hrvatskog zavoda za zdravstveno osiguranje zaštite zdravlja na radu

# VLADA REPUBLIKE HRVATSKE

**2867**

Na temelju članka 72. stavka 1. Zakona o zdravstvenom osiguranju zaštite
zdravlja na radu (»Narodne novine«, broj 85/2006) i članka 12. stavka 2. Zakona
o ustanovama (»Narodne novine«, br. 76/93, 29/97 i 47/99), Vlada Republike
Hrvatske je na sjednici održanoj 23. studenoga 2006. godine donijela

## UREDBU

### O OSNIVANJU HRVATSKOG ZAVODA ZA ZDRAVSTVENO OSIGURANJE ZAŠTITE ZDRAVLJA NA RADU

Članak 1.

Ovom Uredbom osniva se Hrvatski zavod za zdravstveno osiguranje zaštite zdravlja
na radu (u daljnjem tekstu: Zavod) kao javna ustanova, te se uređuje djelatnost,
ustrojstvo, prava i obveze Zavoda.

Članak 2.

(1) Djelatnost Zavoda jest organiziranje i provođenje poslova obveznog
zdravstvenog osiguranja zaštite zdravlja na radu u Repub­lici Hrvatskoj.
(2) U obavljanju djelatnosti iz stavka 1. ovoga članka, Zavod:
– provodi politiku razvoja i unaprjeđivanja zdravstvene zaštite u vezi s
ozljedama na radu i profesionalnim bolestima,
– obavlja poslove u vezi s ostvarivanjem prava osoba osiguranih prema Zakonu o
zdravstvenom osiguranju zaštite zdravlja na radu (u daljnjem tekstu: Zakon),
brine se o zakonitom ostvarivanju tih prava, te osiguranim osobama pruža
potrebnu stručnu pomoć u ostvarivanju prava i zaštiti njihovih interesa,
– planira novčana sredstva obveznog zdravstvenog osiguranja zaštite zdravlja na
radu te plaća zdravstvene usluge ugovornim subjektima za osobe osigurane prema
Zakonu,
– obavlja poslove ugovaranja s ugovornim subjektima za provođenje zdravstvene
zaštite iz članaka 5. i 12. Zakona,
– utvrđuje cijenu zdravstvene zaštite iz članaka 5. i 12. Zakona, uz suglasnost
ministra nadležnog za zdravstvo,
– uređuje ostala pitanja vezana uz ostvarivanje prava utvrđena Zakonom.

Članak 3.

(1) Osnivač Zavoda je Republika Hrvatska, a osnivačka prava i dužnosti u ime
osnivača obavlja Vlada Republike Hrvatske.
(2) Zavod ima svojstvo pravne osobe i upisuje se u sudski registar.
(3) Sjedište Zavoda je u Zagrebu.

Članak 4.

Zavod ima javne ovlasti u rješavanju o pravima i obvezama iz obveznog
zdravstvenog osiguranja zaštite zdravlja na radu.

Članak 5.

(1) Zavod obavlja poslove iz svoje djelatnosti u sljedećim ustrojstvenim
jedinicama:
– središnjoj ustrojstvenoj jedinici,
– područnim ustrojstvenim jedinicama.
(2) Unutarnje ustrojstvo, obavljanje djelatnosti Zavoda, te drugi uvjeti
poslovanja uređuju se Statutom Zavoda.
(3) Statut Zavoda donosi Upravno vijeće uz suglasnost Vlade Republike Hrvatske.

Članak 6.

(1) Zavod stječe sredstva za obavljanje svoje djelatnosti iz doprinosa za
obvezno zdravstveno osiguranje za zaštitu zdravlja na radu, iz prihoda iz
državnog proračuna, iz prihoda od dividendi, kamata i drugih prihoda.
(2) Za osnivanje i početak rada Zavoda osiguravaju se sredstva u državnom
proračunu Republike Hrvatske.

Članak 7.

Tijela Zavoda su: Upravno vijeće i ravnatelj Zavoda.

Članak 8.

(1) Zavodom upravlja Upravno vijeće koje ima 7 članova koje imenuje Vlada
Republike Hrvatske, na prijedlog ministra nadležnog za zdravstvo.
(2) U Upravno vijeće imenuju se:
– 3 predstavnika Gospodarsko-socijalnog vijeća,
– 2 predstavnika osiguranika,
– 1 predstavnik ministarstva nadležnog za zdravstvo,
– 1 predstavnik radnika Zavoda.
(3) Mandat članova Upravnog vijeća traje 4 godine.
(4) Upravno vijeće donosi program rada i razvoja Zavoda, nadzire njihovo
izvršavanje, odlučuje o financijskom planu Zavoda i nadzire njegovo izvršenje,
donosi polugodišnje i godišnje financijsko izvješće o višku ili manjku
ostvarenih prihoda, donosi izvješ­će o godišnjem radu i poslovanju Zavoda i
podnosi ga ministru nadležnom za zdravstvo, donosi Statut i druge opće akte te
donosi odluke i obavlja druge poslove određene Zakonom, ovom Uredbom i Statutom
Zavoda.

Članak 9.

(1) Zavod zastupa i predstavlja ravnatelj.
(2) Ravnatelja na temelju provedenog javnog natječaja imenuje Vlada Republike
Hrvatske na vrijeme od četiri godine, a na prijedlog ministra nadležnog za
zdravstvo.

Članak 10.

Ravnatelj:
– vodi rad i poslovanje Zavoda,
– predlaže Upravnom vijeću program rada, financijski plan, godišnji izvještaj o
radu i poslovanju Zavoda, te opće akte Zavoda,
– odlučuje o stjecanju, otuđenju ili opterećenju nekretnina i druge imovine,
odnosno sklapanju drugog pravnog posla, ako vrijednost pojedinačnog ugovora ne
prelazi iznos od 200.000,00 kuna,
– odlučuje, uz suglasnost Upravnog vijeća, o stjecanju, otuđenju ili opterećenju
nekretnina i druge imovine, odnosno sklapanju drugog pravnog posla, ako
vrijednost pojedinačnog ugovora prelazi iznos od 200.000,00 kuna,
– obavlja i druge poslove u skladu sa Zakonom, ovom Uredbom i Statutom Zavoda.

Članak 11.

(1) Ravnatelj Zavoda odgovoran je za financijsko poslovanje Zavoda.
(2) Ravnatelj Zavoda odgovoran je za uravnoteženost rashoda s prihodima Zavoda,
te je obvezan ministru nadležnom za zdravstvo i ministru nadležnom za financije
dostavljati tromjesečno izvješće o financijskom poslovanju Zavoda.

Članak 12.

(1) Ravnatelj Zavoda ima zamjenika i pomoćnike.
(2) Broj pomoćnika ravnatelja utvrđuje se Statutom Zavoda.
(3) Zamjenika ravnatelja Zavoda na vrijeme od 4 godine, a na temelju provedenog
javnog natječaja, imenuje Vlada Republike Hrvatske na prijedlog ministra
nadležnog za zdravstvo.
(4) Pomoćnike ravnatelja Zavoda imenuje Vlada Republike Hrvatske na prijedlog
ravnatelja Zavoda.
(5) Uvjeti za imenovanje, djelokrug rada, ovlaštenja i odgovornost ravnatelja,
zamjenika ravnatelja i pomoćnika ravnatelja Zavoda utvrđuju se Statutom Zavoda.

Članak 13.

(1) Zavod može imati nadzorna, stručna i savjetodavna tijela.
(2) Sastav, osnivanje i poslovi tijela iz stavka 1. ovog članka utvrđuju se
Statutom Zavoda.

Članak 14.

Zavod ne može bez suglasnosti Vlade Republike Hrvatske steći, opteretiti ili
otuđiti nekretninu i drugu imovinu, odnosno sklopiti drugi pravni posao, čija je
vrijednost veća od 500.000,00 kuna.

Članak 15.

Zavod je obveznik primjene propisa koji uređuju područje proračunskog
računovodstva i financijskog izvješćivanja u proračunskom računovodstvu.

Članak 16.

Zavod za obveze prema trećima odgovara cijelom svojom imovinom. Osnivač
solidarno i neograničeno odgovara za obveze Zavoda.

Članak 17.

(1) Rad Zavoda je javan.
(2) O javnosti rada Zavoda skrbi ravnatelj.
(3) Upravno vijeće obvezno je najmanje jedanput godišnje pod­nijeti izvješće o
radu Vladi Republike Hrvatske.

Članak 18.

(1) Vlada Republike Hrvatske imenovat će privremenog ravnatelja Zavoda u roku 30
dana od dana stupanja na snagu ove Uredbe.
(2) Privremeni ravnatelj obavit će poslove u vezi s upisom Zavoda u sudski
registar i organiziranja početka rada Zavoda.
(3) Mandat privremenog ravnatelja traje do imenovanja ravnatelja Zavoda, ali ne
dulje od godinu dana od dana stupanja na snagu ove Uredbe.

Članak 19.

Zavod počinje s radom danom upisa u sudski registar.

Članak 20.

Danom upisa u sudski registar na temelju diobene bilance i sporazuma sklopljenog
s Hrvatskim zavodom za obvezno zdravstveno osiguranje, Zavod će preuzeti radnike
Hrvatskog zavoda za obvezno zdravstveno osiguranje koji su do dana stupanja na
snagu Zakona radili na poslovima zdravstvenog osiguranja za slučaj ozljede na
radu i profesionalne bolesti, sredstva Hrvatskog zavoda za obvezno zdravstveno
osiguranje prikupljena na ime doprinosa za ozljede na radu i profesionalne
bolesti, obveze Hrvatskog zavoda za obvezno zdravstveno osiguranje s osnove
zdravstvenog osiguranja za slučaj ozljede na radu i profesionalne bolesti,
poslovne prostorije i opremu koju je do dana upisa Zavoda u sudski registar
koristio Hrvatski zavod za obvezno zdravstveno osiguranje za obavljanje poslova
zdravstvenog osiguranja za slučaj ozljede na radu i profesionalne bolesti.

Članak 21.

Statut Zavoda donijet će Upravno vijeće u roku 60 dana od dana upisa u sudski
registar.

Članak 22.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-02/22
Urbroj: 5030108-06-1
Zagreb, 23. studenoga 2006.

Potpredsjednica Vlade
i ministrica obitelji, branitelja i međugeneracijske
solidarnosti
**Jadranka Kosor, dipl. iur**., v. r.

Uredba, NN 130/2006-2867
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)